Paul Woxeng

Paul Gerhard Woxeng (1883-1967) var en museumspioner, lokalhistoriker og skribent fra Vikna i Trøndelag.. Han regnes som grunnlegger av Kystmuseet i Nord-Trøndelag, Norveg.

Liv og virke 
Paul Woxeng vokste opp på hjemgården Vågseng ved Garstad på Vikna i Nærøysund kommune.

På starten av 1900-tallet utvandret rundt 600 viknaværinger til Amerika, og Paul Woxeng var en av disse. Han dro til Amerika i 1910, og der levde han et allsidig liv som sagbruksarbeider, gartner, bygningsarbeider, maler, sporvognfører og butikkbetjent. I 1914 flyttet han hjem til Norge igjen for å ta over farsgården. I 1921 ble Paul Woxeng gift med Johanna Kristine Einarsdatter Ustad, og  de fikk etter hvert 3 døtre.

Det var sannsynligvis inspirasjon fra tida i Amerika som fikk Paul Woxeng til å starte samlerarbeidet hvor han først begynte med å ta vare på gamle bruksting fra hjemgården, og etter hvert også fra gårdene rundt, etter at han var kommet hjem igjen. Dette førte til at han grunnla sitt første museum på Vågsenget i 1919. I 1932 bygde han eget hus til samlinga av gamle bruksting på Vågseng, der han kunne ta i mot besøkende.

I 1938 kjøpte Paul Woxeng Bergsnov Gård, som ligger 3 km sørøst for Vågseng, og flyttet dit med familien. På Bergsnov var det damskipsanløp og poståpneri, og Paul Woxeng ble dampskipsekspeditør og poståpner der. Etter at familien flytta til Bergsnov har ingen bodd på Vågseng, men bygningene ble vedlikeholdt for å ta vare på de over 3000 gjenstandene som utgjorde museumssamlinga, og for å ta imot de etterhvert mange besøkende som kom for å se samlinga.

Etter amerikaoppholdet var Paul Woxeng kontaktmann for Viknalaget i Amerika, der primus motor var John Rørvik. Sammen med Rørvik skrev han utvandrernes saga. I 1931 begynte Paul Woxeng å skrive på sin del av boka «Viknaværinger i Amerika». Det var han og Rørvik som førte boka i pennen. Boka er en utvandrersaga med fullstendige lister over hvem som utvandret, hvor de dro fra, og hvor i USA de slo seg ned.

Paul Woxeng skrev en mengde artikler om gamle dager, og det ble etter hvert mange langveisfarende som tok turen til Vågsenget for å se samlinga og høre Paul Woxeng fortelle om livet før, da disse gjenstandene var i bruk.  I mange av sine skrifter fra før siste krig skrev han at den eneste måten man kunne ta vare på bygdekulturen på, var at hver kommune fikk sitt eget museum. Disse ideene skulle imidlertid først slå igjennom i Norge mange tiår senere.

Blant hans bøker finnes en beretning om gårds- og grannesamfunnet på Vikna, og en sosialhistorie fra Vikna.

Paul Woxeng har bidratt til at tre bind av “Viknaboka”, bygdebok for Vikna, har vært i handelen i mange år.

Ettermæle 

Paul Woxeng døde i 1967 (84 år gammel), og i 1970 kjøpte Vikna kommune Vågseng med hele samlinga. En del av eiendommen ble avdelt som museum. Samtidig ble 14 dekar av eiendommen fradelt som bygdetun.

Etter hvert ble det aller meste av Woxengs Samlinger flytta til Berggården, et gammelt handelssted på Rørvik fra 1879, som også ble overtatt av kommunen på starten av 1970-tallet. Berggården ble hovedsete for Woxengs Samlinger - seinere Kystmuseet i Nord-Trøndelag. Både administrasjonen og de viktigste utstillingene er i dag flytta over i det nye kystkultursenteret - Norveg - som stod ferdig sommeren 2004

I forbindelse med 17. maifeiringa i Rørvik i 2006 ble det avduket en byste av Paul Woxeng. Bysten er laget av Rørvik-kunstneren Torleif Flosand og den er plassert foran kystkultursenteret Norveg der Woxeng har fritt utsyn mot Berggården.

Referanser 

Personer fra Vikna kommune
Norske museumsfolk